Tomáš Drucker

JUDr. Ing. Tomáš Drucker MSc. (* 20. júl 1978, Bratislava) je slovenský manažér  a politik, zakladateľ politickej strany Dobrá voľba, ktorá sa neskôr v roku 2023 spojila so stranou HLAS-SD. Od 25. októbra 2023 je ministrom školstva, výskumu, vývoja a mládeže SR v štvrtej vláde Roberta Fica. Počas svojej kariéry zastával okrem iného aj funkciu generálneho riaditeľa a predsedu predstavenstva Slovenskej pošty, funkciu ministra zdravotníctva a ministra vnútra SR. Je absolventom prestížnej London Business School v programe Sloan.

 Životopis 
Tomáš Drucker sa narodil 20. júla 1978 v Bratislave. Na Slovenskej technickej univerzite, na Materiálovo-technologickej fakulte so sídlom v Trnave vyštudoval aplikovanú informatiku a automatizáciu v priemysle a je tiež absolventom Právnickej fakulty Trnavskej univerzity. V roku 2023 získal titul MSc Sloan na London Business School v prestížnom programe Sloan Masters in Leadership and Strategy.

V rokoch 19972002 pracoval v spoločnosti Gratex International a.s. postupne ako programátor, vedúci multimediálneho oddelenia a multimediálnych projektov, a nakoniec ako vedúci oddelenia kvality softvéru a člen IT vedenia. Ďalšie dva roky bol konzultantom v spoločnosti Compuware Austria GmbH. V rokoch 20042012 pracoval v konzultačnej spoločnosti IQUAP, a.s. najprv ako konzultant potom ako CEO a predseda predstavenstva.

 Manažér v štátnych podnikoch 
V štátnych podnikoch začal pôsobiť počas vlád vedených predstaviteľmi SDKÚ-DS. Od 4. januára 2006 do 23. januára 2007 bol člen predstavenstva vo Vojenskom opravárenskom podniku Nováky a.s. (VOP Nováky). V rokoch 20102012 bol predsedom dozornej rady v Jadrovej a vyraďovacej spoločnosti, a.s. – JAVYS. Podpredsedom predstavenstva v 1. župnej, a.s., spoločnosť vlastnená Bratislavským samosprávnym krajom, bol v rokoch 20102014, za predsedu BSK Pavla Freša.

V máji 2012 sa Tomáš Drucker stal generálnym riaditeľom a predsedom predstavenstva Slovenskej pošty, a.s., pričom na predmetných pozíciách dosiahol mimoriadne pozitívne výsledky. Ešte pred nástupom Tomáša Druckera na pozíciu generálneho riaditeľa Slovenskej pošty, a.s. schválilo vedenie pošty rozsiahle prepúšťanie (približne 3000 zamestnancov), s ktorým však Tomáš Drucker nesúhlasil a k predmetnému prepúšťaniu nepristúpil. Pre denník SME pritom uviedol: „Dôležité je, že všetky zmeny plánujeme realizovať pri udržaní zamestnanosti, to znamená, že v žiadnom prípade neplánujeme prepúšťať. Vzhľadom na dlhodobý celoeurópsky trend poklesu listových zásielok je našim cieľom funkčne využiť svoju jedinečnú pobočkovú sieť, ktorou chceme aj v spolupráci so štátom priblížiť služby verejnej správy občanom, verejnému a súkromnému sektoru.“. Slovenská pošta, a.s. pod vedením Tomáša Druckera získala v roku 2014 ocenenie „Národná cena SR za kvalitu 2013“ najmä vďaka udržaniu zamestnanosti, realizácii programu zmien a zlepšeniu hospodárskeho výsledku. Spoločnosť po rokoch stratového hospodárenia dosiahla v roku 2013 zisk vo výške takmer 4,4 mil. EUR pred zdanením. Zásadný vplyv na pozitívne hospodárenie mali predovšetkým výnosy v zmluvných zásielkových službách a finančných službách a tiež program zmien, ktorý umožnil transformáciu spoločnosti v celej škále služieb a vnútorných procesov, pri vytvorení nových oblastí poskytovaných služieb.

 Minister zdravotníctva 
náhľad|Tomáš Drucker počas predsedníctva Slovenska v Rade EÚ v roku 2016
V marci 2016 sa stal ministrom zdravotníctva SR. Za prvý polrok vo funkcii ministra zdravotníctva podal sedem trestných oznámení, zrušil zmluvy za približne 18 miliónov eur a dodávku informačného systému čipových kariet poistenca. Po roku pôsobenia zhrnul v TA3 svoje pôsobenie nasledovne: „Realizujeme zmeny v oblasti riadenia nemocníc, v kolektívnych, štatutárnych orgánoch. To znamená, že dnes už nie jeden človek rozhoduje, riadi, ale existuje štandardný kolektívny orgán“. Zmena nastala aj vo Všeobecnej zdravotnej poisťovni, kde v dozornej rade má zastúpenie aj parlamentná opozícia. „Dali sme možnosť aj tretiemu sektoru kontrolovať verejné financie vo Všeobecnej zdravotnej poisťovni“. Parlamentná opozícia dostala priestor aj v Úrade pre dohľad nad zdravotnou starostlivosťou. Nemocnice prešli na nové podmienky centrálneho obstarávania.

Vo svojom jednom blogu (Zdravie by nemalo byť o biznise a nemocnice by nemali byť bez kontroly) tvrdil, že zisk a ekonomika sa musia podriadiť starostlivosti o pacienta.

Ako prvý reálne spustil po desiatich rokoch systém platieb za diagnózu (DRG z ) a spustil zavádzanie eHealthu, elektronického zdravotníckeho systému. Zmenil systém fungovania pohotovostí a zaviedol nový systém kategorizácie liekov. Prihlásil sa k projektu Hodnota za peniaze a počas jeho pôsobenia sa výrazne znížil rast výdavkov na zdravotníctvo.

 Minister vnútra 
Do funkcie ministra vnútra vo vláde Petra Pellegriniho bol vymenovaný s vysokými očakávaniami ako nástupca Roberta Kaliňáka potom, čo tretia vláda Roberta Fica podala demisiu v dôsledku politickej krízy po vražde investigatívneho novinára Jána Kuciaka a jeho snúbenice.

Dňa 16. apríla 2018, tri týždne po nástupe do funkcie, avizoval Tomáš Drucker svoju demisiu. Ako dôvod uviedol, že sa v pozícii ministra vnútra necítil autenticky. Prezident Andrej Kiska prijal demisiu 17. apríla 2018 a dočasným vedením rezortu poveril premiéra Petra Pellegriniho.

 Zakladateľ strany 
V auguste 2019 Tomáš Drucker oznámil zámer založiť novú politickú stranu. Ešte pred oznámením, že strana sa bude volať Dobrá voľba reagoval R. Fico: „On jednoducho na to nemá. To je typický kaviarenský, liberálny politik...“

12. septembra 2019 odovzdal na ministerstve vnútra takmer 30 000 podpisov od občanov a podal žiadosť o registráciu politickej strany, ktorá bola následne zaregistrovaná.

 Minister školstva 
Koncom októbra 2023 sa stal ministrom školstva, výskumu, vývoja a mládeže SR. Nadviazal na svojich predchodcov a pokračoval v zavádzaní novej kurikulárnej reformy vzdelávania na základných školách. Predstavil program zmien zahŕňajúcich 40 projektov, vrátane zmien financovania škôlok, reformy stredných škôl, financovania vysokých škôl, desegregácie a inklúzie. Ako svoju kľúčovú prioritu označil podporu duševného zdravia detí aj učiteľov. V roku 2024 prvýkrát presadil tzv. kompenzačné príplatky učiteľom, ktoré vyvolali nespokojnosť časti učiteľov. 

Na jeseň 2024 predstavil reformný balík pod názvom Nežná revolúcia vo vzdelávaní, ktorá priniesla okrem iného aj zmenu financovania materských škôl zo samospráv na štát, nový sytém celoživotného vzdelávania, zákaz mobilných telefónov na základných školách, či zmeny v oblasti desegregácie, duševného zdravia, vzdelávania cudzincov, debyrokratizácie, optimalizácie stredných škôl a iné. Zmeny podporila tak vládna koalícia aj opozícia.

Na jeseň 2025 presadil na balík siedmich školských zákonov, označovaný za najrozsiahlejšiu reformu za posledné desaťročia. Reforma obsahuje povinné predprimárne vzdelávanie pre deti od štyroch rokov a následne aj od troch rokov, nový systém školských obvodov a financovania s inštitútom verejného poskytovateľa, povinnú maturitu z matematiky a modernizáciu odborného školstva vrátane centier excelentnosti, duálneho vzdelávania a digitálnej praxe. Nový zákon o vysokých školách priniesol flexibilné bakalárske a krátke „short-cycle“ programy, sabatikál pre pedagógov, povinné doktorandské školy a možnosť nahradiť záverečné práce odbornou praxou. Reforma sa zamerala aj na rozvoj digitálneho obsahu a pravidlá pre využívanie umelej inteligencie v školách, posilnila bezpečnosť žiakov a učiteľov a transformovala diagnostické a reedukačné zariadenia. Súčasťou boli aj jednotné elektronické prihlášky a nové pravidlá pre profesijný rozvoj a odmeňovanie učiteľov.

Zmeny vo financovaní cirkevných a súkromných škôl, viazané na podmienku poskytovania vzdelávania ako verejnej služby, vyvolali v časti verejnosti kritiku a obavy z obmedzenia ich autonómie.

 Iné 
V roku 2016 získal ocenenie magazínu Forbes a poradenskej spoločnosti PwC „The Most Respected CEO 2016“. Je ženatý a má dve deti. Drucker sa v roku 2022 hlásil ku konzervativizmu a je praktizujúci katolík.

 Referencie 

 Iné projekty 

 Externé odkazy 
 Tomáš Drucker – Úrad vlády SR
 Články týkajúce sa Tomáša Druckera na portáli teraz.sk TASR

Kategória:Osobnosti z Bratislavy
Kategória:Slovenskí manažéri
Kategória:Slovenskí politici
Kategória:Politici Dobrej voľby
Kategória:Politici Hlasu
Kategória:Predsedovia slovenských politických strán
Kategória:Ministri zdravotníctva Slovenskej republiky
Kategória:Ministri vnútra Slovenskej republiky
Kategória:Ministri školstva, vedy, výskumu a športu Slovenskej republiky
Kategória:Poslanci NR SR (2023 – 2027)
Kategória:Absolventi Materiálovotechnickej fakulty Slovenskej technickej univerzity v Bratislave
Kategória:Absolventi Právnickej fakulty Trnavskej univerzity v Trnave